CELEX: 32021R1352
Language: sk
Date: 2021-05-06 00:00:00
Title: Delegované nariadenie Komisie (EÚ) 2021/1352 zo 6. mája 2021, ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické predpisy, v ktorých sa stanovujú podmienky na zabezpečenie toho, aby metodika na určenie referenčnej hodnoty spĺňala požiadavky na kvalitu (Text s významom pre EHP)

13.8.2021   
               
               
                  SK
               
               
                  Úradný vestník Európskej únie
               
               
                  L 291/16
               
            
         DELEGOVANÉ NARIADENIE KOMISIE (EÚ) 2021/1352
         zo 6. mája 2021,
         ktorým sa dopĺňa nariadenie Európskeho parlamentu a Rady (EÚ) 2016/1011, pokiaľ ide o regulačné technické predpisy, v ktorých sa stanovujú podmienky na zabezpečenie toho, aby metodika na určenie referenčnej hodnoty spĺňala požiadavky na kvalitu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 12 ods. 4,
         keďže:
         
                     (1)
                  
                  
                     Aby bola metodika na určenie referenčnej hodnoty odolná a spoľahlivá, mala by sa ňou bližšie určiť povaha použitých vstupných údajov a akékoľvek kritériá, ktoré sa majú uplatňovať za okolností, keď objem alebo kvalita vstupných údajov nedosahuje štandard potrebný na to, aby sa metodikou presne a spoľahlivo určila referenčná hodnota, mala by podliehať posúdeniu vzťahu medzi použitými kľúčovými predpokladmi a citlivosťou referenčnej hodnoty vypočítanej touto metodikou, mala by byť schopná reprezentovať základnú trhovú alebo ekonomickú realitu, ktorú sa snaží merať, a mala by zahŕňať faktory vrátane parametrov a vstupných údajov, ktoré sú najrelevantnejšie na meranie základného trhu.
                  
               
                     (2)
                  
                  
                     Referenčná hodnota sa vypočítava použitím vzorca alebo inej metódy výpočtu založenej na podkladových hodnotách. Správcovia majú určitý priestor na vlastné uváženie pri zostavovaní vzorca, vykonávaní potrebného výpočtu a určovaní vstupných údajov. Touto mierou vlastného uváženia sa vytvára riziko manipulácie. Správcovia by preto mali zabezpečiť, aby bol v prípade používania vlastného uváženia zavedený primeraný systém kontroly. V nariadení (EÚ) 2016/1011 sa uznáva, že do metodiky na určenie referenčnej hodnoty by sa mohlo zahrnúť používanie vlastného uváženia každým správcom. Je dôležité, aby metodika obsahovala jasné pravidlá určujúce, ako a kedy možno používať toto vlastné uváženie, a najmä to, či je založené na algoritme alebo vopred vymedzenej metodike. Okrem toho by sa v metodike malo objasniť, za akých okolností by sa údaje o transakciách na základnom trhu považovali za nedostatočné.
                  
               
                     (3)
                  
                  
                     Je dôležité, aby správca mohol vytvoriť metodiku na určenie referenčnej hodnoty, ktorá je odolná voči rôznym trhovým podmienkam a ktorá umožňuje výpočet referenčnej hodnoty v čo najširšom súbore možných trhových okolností. Použitá metodika na určenie referenčnej hodnoty by sa preto mala opierať o primerané a vhodné historické úrovne referenčnej hodnoty. Z rovnakého dôvodu, a najmä na účely validácie výpočtu referenčnej hodnoty a hodnotenia výkonnosti metodiky ex post, by sa mala metodika na určenie referenčnej hodnoty spätne testovať voči dostupným údajom o transakciách. Takéto spätné testovanie by sa malo vykonávať ex post, pričom sa buď použijú dodatočné dostupné údaje, ktoré sa nepoužili na výpočet referenčnej hodnoty, alebo iné zdroje údajov o transakciách, alebo sa zrekonštruujú historické úrovne referenčnej hodnoty. S cieľom zabezpečiť, aby bola metodika na určenie referenčnej hodnoty schopná overenia, je dôležité, aby sa spätné testovanie vykonávalo pri každom ročnom preskúmaní metodiky na určenie referenčnej hodnoty aj v závislosti od typu referenčnej hodnoty, a to buď po každej podstatnej zmene tejto metodiky, na priebežnom základe alebo pri prvom poskytnutí referenčnej hodnoty. Zistenia spätného testovania by sa mali odzrkadliť v metodike.
                  
               
                     (4)
                  
                  
                     Odolná metodika na určenie referenčnej hodnoty by sa mala dať použiť na výpočet referenčnej hodnoty v čo najširšom súbore možných okolností vrátane stresových trhových podmienok. Preto je dôležité, aby správcovia posudzovali vplyv rôznych trhových podmienok na metodiku použitím historických údajov zo zrealizovaných stresových trhových podmienok a aby sa v prípade kritických referenčných hodnôt použili hypotetické údaje pre nezrealizované stresové trhové podmienky.
                  
               
                     (5)
                  
                  
                     Metodikou na určenie referenčnej hodnoty, ktorá je vysledovateľná a overiteľná, by sa mala umožniť nepretržitá kontrola, ako aj kontrola každého výpočtu referenčnej hodnoty. Vysledovateľnosť by mala zahŕňať dokumentáciu rôznych krokov metodiky a mala by byť základom pre overiteľnosť, ktorá by znamenala schopnosť zrekonštruovať historické úrovne referenčnej hodnoty.
                  
               
                     (6)
                  
                  
                     V súlade so zásadou proporcionality by správcovia nevýznamných referenčných hodnôt a referenčných hodnôt týkajúcich sa regulovaných údajov nemali byť vystavení nadmernému administratívnemu zaťaženiu. Preto je vhodné, aby takíto správcovia mali možnosť rozhodnúť sa, že nebudú uplatňovať určité kvalitatívne požiadavky na uvedené referenčné hodnoty. Okrem toho, ak je to odôvodnené vzhľadom na povahu, rozsah a zložitosť ich činností, pravdepodobnosť vzniku konfliktu záujmov medzi poskytovaním referenčnej hodnoty a akýmikoľvek inými činnosťami správcu, ako aj úroveň používania vlastného uváženia v postupe poskytovania referenčnej hodnoty, niektorí správcovia referenčných hodnôt by mali mať možnosť rozhodnúť sa, že nebudú uplatňovať určité požiadavky týkajúce sa odolnosti metodiky referenčnej hodnoty.
                  
               
                     (7)
                  
                  
                     Toto nariadenie vychádza z návrhu regulačných technických predpisov, ktorý Komisii predložil Európsky orgán pre cenné papiere a trhy (ESMA).
                  
               
                     (8)
                  
                  
                     Orgán ESMA vykonal otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o poradenstvo Skupinu zainteresovaných strán v oblasti cenných papierov a trhov vytvorenú v súlade s článkom 37 nariadenia Európskeho parlamentu a Rady (EÚ) č. 1095/2010 (2).
                  
               
                     (9)
                  
                  
                     S cieľom zabezpečiť súlad s dátumom začatia uplatňovania článku 5 nariadenia Európskeho parlamentu a Rady (EÚ) 2019/2175 (3), ktorým sa zaviedol článok 12 ods. 4 nariadenia (EÚ) 2016/1011, by sa toto nariadenie malo uplatňovať od 1. januára 2022,
                  
               PRIJALA TOTO NARIADENIE:
         
            Článok 1
            Podmienky na zabezpečenie toho, aby bola metodika na určenie referenčnej hodnoty odolná a spoľahlivá
            
               1.   Metodika na určenie referenčnej hodnoty uvedená v článku 12 ods. 1 písm. a) nariadenia (EÚ) 2016/1011:
               
                           a)
                        
                        
                           je schopná reprezentovať základný trh alebo ekonomickú realitu, ktorú sa snaží merať, a zahŕňa faktory vrátane parametrov a vstupných údajov, ktoré sú najrelevantnejšie na meranie základného trhu;
                        
                     
                           b)
                        
                        
                           podlieha posúdeniu vzťahu medzi použitými kľúčovými predpokladmi a citlivosťou referenčnej hodnoty vypočítanou touto metodikou;
                        
                     
                           c)
                        
                        
                           špecifikuje povahu vstupných údajov použitých v metodike;
                        
                     
                           d)
                        
                        
                           špecifikuje akékoľvek kritériá, ktoré sa majú uplatňovať za okolností, keď objem alebo kvalita vstupných údajov nedosahuje štandard potrebný na to, aby sa metodikou presne a spoľahlivo určila referenčná hodnota.
                        
                     
            
               2.   Správcovia nevýznamných referenčných hodnôt sa môžu rozhodnúť neuplatňovať odsek 1 písm. b) na uvedené referenčné hodnoty.
            
            
               3.   Správcovia referenčných hodnôt týkajúcich sa regulovaných údajov sa môžu rozhodnúť neuplatňovať odsek 1 písm. b) a c) na uvedené referenčné hodnoty.
            
         
         
            Článok 2
            Podmienky na zabezpečenie toho, aby mala metodika na určenie referenčnej hodnoty jasné pravidlá, ktorými sa určuje, ako a kedy sa môže na určenie referenčnej hodnoty využiť vlastné uváženie
            Metodikou na určenie referenčnej hodnoty uvedenou v článku 12 ods. 1 písm. b) nariadenia (EÚ) 2016/1011 sa vymedzujú všetky tieto prvky:
            
                        a)
                     
                     
                        krok výpočtu referenčnej hodnoty, v ktorom sa používa vlastné uváženie;
                     
                  
                        b)
                     
                     
                        kritériá, ktoré sa majú využívať pri uplatňovaní vlastného uváženia;
                     
                  
                        c)
                     
                     
                        vstupné údaje, ktoré sa majú zohľadňovať;
                     
                  
                        d)
                     
                     
                        v prípade potreby neúplný zoznam podmienok, za ktorých:
                        
                                    i)
                                 
                                 
                                    sa údaje o transakciách na základnom trhu majú považovať za nedostatočné a treba použiť údaje o transakciách na súvisiacich trhoch;
                                 
                              
                                    ii)
                                 
                                 
                                    uplatňovanie metodiky neprináša výsledok a pri určovaní referenčnej hodnoty je potrebné využiť vlastné uváženie;
                                 
                              
                  
                        e)
                     
                     
                        typ súvisiacich trhov, ktoré sa majú považovať za vhodné na účely písmena d) bodu i).
                     
                  
         
            Článok 3
            Podmienky na zabezpečenie toho, aby bola metodika na určenie referenčnej hodnoty dôsledná, kontinuálna a schopná overovať, a to aj podľa potreby prostredníctvom spätného testovania voči dostupným údajom o transakciách
            
               1.   Metodika na určenie referenčnej hodnoty uvedená v článku 12 ods. 1 písm. c) nariadenia (EÚ) 2016/1011 obsahuje všetky tieto prvky:
               
                           a)
                        
                        
                           posúdenie vhodnosti a primeranosti historických úrovní referenčnej hodnoty vytvorenej touto metodikou;
                        
                     
                           b)
                        
                        
                           spoľahlivé vstupné údaje vrátane primeranej veľkosti vzoriek údajov, ak existujú.
                        
                     
            
               2.   Správcovia referenčných hodnôt zabezpečia, aby sa akékoľvek spätné testovanie, ktorému podlieha metodika na určenie referenčnej hodnoty, uskutočnilo ex post a vzťahovalo na primeraný časový horizont.
               Spätné testovanie sa uskutočňuje aspoň pri každom ročnom preskúmaní metodiky na určenie referenčnej hodnoty a po každej podstatnej zmene tejto metodiky. V prípade referenčných hodnôt týkajúcich sa regulovaných údajov sa spätné testovanie uskutočňuje pri prvom poskytnutí referenčnej hodnoty. V prípade kritických referenčných hodnôt sa uskutočňuje mesačné spätné testovanie.
               Metodika na určenie referenčnej hodnoty zahŕňa posúdenie výsledkov spätného testovania vrátane postupov na zabezpečenie identifikácie a náležitého riešenia systémových anomálií, na ktoré upozornilo spätné testovanie.
            
         
         
            Článok 4
            Podmienky na zabezpečenie toho, aby bola metodika na určenie referenčnej hodnoty odolná a spoľahlivá a zabezpečovala, aby bolo možné vypočítať referenčnú hodnotu v čo najširšom súbore možných okolností bez ohrozenia jej integrity
            
               1.   Správcovia posudzujú vplyv rôznych trhových podmienok na metodiku použitím historických údajov zo stresových trhových podmienok. Ak nie sú k dispozícii žiadne vhodné historické údaje, správcovia kritických referenčných hodnôt používajú hypotetické údaje predstavujúce stresové trhové podmienky.
            
            
               2.   Správcovia používajú parametre a predpoklady v metodike na zachytenie rôznych historických – alebo v prípade správcov kritických referenčných hodnôt – hypotetických podmienok vrátane období s najväčšou volatilitou, ktoré zaznamenali trhy, a s prihliadnutím na rôzne hypotézy korelácie medzi podkladovými aktívami.
            
            
               3.   Správcovia nevýznamných referenčných hodnôt a referenčných hodnôt týkajúcich sa regulovaných údajov sa môžu rozhodnúť neuplatňovať odsek 2 na uvedené referenčné hodnoty.
            
            
               4.   Správcovia sa môžu rozhodnúť neuplatňovať niektorú z požiadaviek stanovených v odsekoch 1 a 2 so zreteľom na tieto záležitosti:
               
                           a)
                        
                        
                           povahu, rozsah a zložitosť poskytovania referenčných hodnôt;
                        
                     
                           b)
                        
                        
                           pravdepodobnosť konfliktu záujmov vyplývajúceho z poskytovania referenčných hodnôt;
                        
                     
                           c)
                        
                        
                           úroveň používania vlastného uváženia v postupe poskytovania referenčných hodnôt.
                        
                     
         
         
            Článok 5
            Podmienky na zabezpečenie toho, aby bola metodika na určenie referenčnej hodnoty vysledovateľná a overiteľná
            Správcovia referenčných hodnôt vedú zdokumentovaný kontrolný záznam o výpočte referenčnej hodnoty vrátane akéhokoľvek posúdenia odolnosti metodiky a výsledkov spätného testovania.
         
         
            Článok 6
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. januára 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. mája 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 171, 29.6.2016, s. 1.
         
            (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).
         
            (3)  Nariadenie Európskeho parlamentu a Rady (EÚ) 2019/2175 z 18. decembra 2019, ktorým sa mení nariadenie (EÚ) č. 1093/2010, ktorým sa zriaďuje Európsky orgán dohľadu (Európsky orgán pre bankovníctvo), nariadenie (EÚ) č. 1094/2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov), nariadenie (EÚ) č. 1095/2010, ktorým sa zriaďuje Európsky orgán dohľadu (Európsky orgán pre cenné papiere a trhy), nariadenie (EÚ) č. 600/2014 o trhoch s finančnými nástrojmi, nariadenie (EÚ) 2016/1011 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov a nariadenie (EÚ) 2015/847 o údajoch sprevádzajúcich prevody finančných prostriedkov (Ú. v. EÚ L 334, 27.12.2019, s. 1).